open-index/open-wikipedia-markdown huggingface dataset:
Glutatión disulfuro

O **glutatión disulfuro** (**GSSG**) ou disulfuro de glutatión é un disulfuro derivado da unión de dúas moléculas de glutatión.

Nas células vivas o glutatión disulfuro redúcese a dúas moléculas de glutatión con equivlentes de redución procedentes do coencima NADPH. Esta reacción está catalizada polo encima glutatión redutase. Encimas antioxidantes como as glutatión peroxidases e peroxirredoxinas xeran glutatión disulfuro durante a redución de peróxidos como o peróxido de hidróxeno (H2O2) e hiperperóxidos orgánicos (ROOH):

:2 GSH + ROOH → GSSG + ROH + H2O

Outros encimas, como as glutarredoxinas, xeran glutatión disulfuro por medio dun intercambio de tiol-disulfuros con pontes disulfuro de proteínas ou outros compostos de baixo peso molecular, como o coencima A disulfuro ou o ácido deshidroascórbico.

:2 GSH + R-S-S-R → GSSG + 2 RSH

## Notas 
## Véxase tamén 
### Outros artigos 
* Glutatión
* Ciclo do glutatión-ascorbato
* Antioxidantes
Microsoma

En bioloxía os **microsomas** son formacións similares a vesículas de 20 a 200&nbsp;nm de diámetro, que se orixinan como artefactos creados por técnicas de laboratorio que rompen as células (homoxenización) . Están formados por fragmentos rotos do retículo endoplasmático, principalmente, e doutros orgánulos celulares. Os microsomas non están presentes nas células vivas . O termo foi acuñado polo biólogo belga e premio Nobel Albert Claude para designar un dos produtos da ultracentrifugación do fígado triturado. Os traballos pioneiros de fraccionamento celular con microsomas feitos por Albert Claude, Christian De Duve e outros foron fundamentais para coñecer as características dos orgánulos celulares e o descubrimento de novos orgánulos .

Os microsomas poden ser concentrados e separados doutros restos celulares por centrifugación diferencial, na que a mostra é sometida en máquinas ultracentrifugadoras a enormes forzas de gravidade, miles de veces superiores á aceleración da gravidade terrestre (*g*), para que os seus compoñentes sedimenten secuencialmente. As células que no proceso non romperon, xunto cos núcleos, e as mitocondrias sedimentan a 10.000 *g*, mentres que os encimas solubles, e fragmentos do retículo endoplasmárico, que conteñen citocromo P450, permanecen en disolución.  Centrifugando a 100.000 *g*, conséguese que sedimenten os fragmentos de retículo endoplasmático, que forman como gránulos no fondo do tubo da ultracentrífuga, pero os encimas solubles, debido ao seu menor peso molecular, permanecen aínda no sobrenadante. Desta maneira, pode concentrarse e illarse, por exemplo, o citocromo P450 presente nos microsomas. Os ribosomas unidos aos microsomas poden eliminarse cun tratamento con tripsina. Os microsomas teñen unha cor castaña avermellada, debido á presenza no citocromo P450 do cofactor hemo, que contén ferro. Os citocromos P450 (ou CYP) son unha superfamilia de encimas oxidativos especialmente abundantes no fígado de ratas, ratos e homes.

Os microsomas son unha valiosa ferramenta de investigación no estudo do metabolismo (inhibición encimática, identificación e eliminación de metabolitos) e para exames da interacción entre drogas *in vitro*. Os investigadores a miúdo seleccionan lotes de microsomas baseándose no nivel de actividade encimática de citocromos P450 específicos. Algúns lotes son axeitados para investigar poboacións específicas obxecto de estudo (exemplos: microsomas de pulmón para estudar a fumadores e non fumadores) ou poden ser divididos en clasificacións para estudos de inhibición e metabólicos.

## Notas
## Véxase tamén
### Outros artigos
*fracción S9 (*fracción postmitocondrial*).
*Ultracentrifugación
Reino de Polonia (1916-1918)

O **Reino de Polonia**, tamén coñecido informalmente como **Reino da Rexencia de Polonia** (en polaco: *Królestwo Polskie*), foi un estado proposto por unha lei do 5 de novembro de 1916, emitida polo Imperio Alemán e o Imperio Austrohúngaro en plena primeira guerra mundial. O proxecto de ambas potencias era utilizar o antigo territorio ruso do Vístula comunmente chamado Polonia Rusa máis coñecido oficialmente como "Territorios do Vístula" (en ruso:Privislinsky Krai, para evitar o uso da palabra "Polonia"); este territorio sería empregado para fundar un Estado Polaco sobre as zonas que as tropas alemás arrebataran ós rusos durante as campañas bélicas, e que correspondían a unha gran parte da Polonia rusa gobernada pola administración militar alemá coñecida como Ober-Ost.

As fronteiras do novo Estado Polaco non estaban definidas en 1916 mais estaba claro que funcionaría como un Estado fantoche do Imperio Alemán. A proposta nunca gañou moito apoio en Alemaña e o obxectivo real era ter un exército de soldados polacos que loitaran por as Potencias Centrais.

## Rexentes do Reino (1916-1918) 
esquerda|miniatura|O "Consello de Rexencia Polaco" en Varsovia: (de esquerda a dereita): Ostrowski, arcebispo Kakowski, príncipe Lubomirski
O Consello de Rexencia nunca logrou elixir un novo monarca e nunca adquiriu moita importancia xa que os seus movementos foron inhabilitados polo Gobernador Xeral Alemán, Hans Hartwig von Beseler; de feito tras o Tratado de Brest-Litovsk en febreiro de 1918, a administración militar do Ober-Ost volveu a obter o poder e autoridade pois a paz con Rusia eliminaba un motivo principal dos alemáns para crear un estado fantoche en Polonia, debilitando o proxecto do "Reino Polaco".
Porén o 11 de novembro de 1918, ó facerse efectivo o armisticio de Alemaña coa Tripla Entente, e tras estoupar a Revolución de Novembro en Alemaña, os soldados xermanos desmobilizáronse para volver ás súas casas e o impotente Consello de Rexencia cedeu todas as responsabilidades ós independentistas polacos dirixidos por Józef Połsudski. Sen o apoio popular polaco e sen sostemento das tropas alemás, a Rexencia de Polonia disolveuse oficialmente tres días máis trade, aínda que as súas tropas e aparato administrativo puideron en parte ser empregados como solución de emerxencia para dirixir os primeiros meses da Segunda República Polaca.

## Véxase tamén 
### Ligazóns externas 
* Józef Rapacki, *Pro memoria. Prusak w Polsce*, Wydawnictwo Tygodnika Ilustrowanego, Warszawa
Industrias Pesqueras

***Industrias Pesqueras*** é unha revista editada en Vigo dende 1927, unha das máis antigas do sector a nivel mundial.

## Historia 
Fundada por José Barreras Massó, comezou a publicarse o 15 de abril de 1927, baixo a dirección de Fernando de Miguel Rodríguez e, posteriormente, Valentín Paz-Andrade. Na sección de conservas, e despois na dirección, traballou Francisco Fernández del Riego. Contou desde os primeiros números con colaboradores gráficos como Castelao ou Maside. Alfonso Paz-Andrade foi tamén, durante unha época, o seu director.

Ten unha tiraxe de máis de 5&nbsp;000 exemplares. No ano 2002 conmemorouse o seu 75 aniversario cunha exposición no Museo do Mar de Galicia.

## Notas 
## Véxase tamén 
### Bibliografía 
* 
* 
### Outros artigos 
* *Industria Conservera*
* Lista de publicacións impresas da provincia de Pontevedra
### Ligazóns externas 
* IndustriasPesqueras.com
Salvador González Solla

**Salvador González Solla**, nado en Ponteareas o 1 de xullo de 1961, é un político galego do PPdeG.

## Traxectoria 
É enxeñeiro agrónomo. Foi xerente da Fundación para o Desenvolvemento Comarcal da Paradanta. Foi candidato do PPdeG ao concello de Ponteareas nas municipais de 1999 e 2003. Foi deputado do PPdeG no Parlamento de Galicia (2003-2004). Logo dunha moción de censura, o 13 de maio de 2004 foi elixido alcalde de Ponteareas co apoio de UCPA. Volveu ser elixido alcalde en 2007 (goberno de coalición do PPdeG e UCPA). En setembro de 2009 tomou posesión como deputado provincial permanecendo como tal ata 2011. En 2011 volveu ser elixido alcalde como candidato da lista máis votada. En 2015 perdeu a alcaldía logo de que os grupos de esquerda sumasen maioría e elixisen ao nacionalista Xosé Represas Giráldez como novo rexedor, tralo cal pasou a traballar na Oficina de Emprego de Ponteareas como funcionario público. Nas Eleccións Xerais de abril de 2019 en España presentouse ao Senado pola provincia de Pontevedra, se ben non resultou elixido. Non repetiu candidatura nas Eleccións de novembro dese mesmo ano.

## Notas 
## Véxase tamén 
### Outros artigos 
* Eleccións municipais en Ponteareas

### Ligazóns externas 
* Entrevista
Perfecto Rodríguez Muíños

**Perfecto Rodríguez Muíños**, nado en Ponte Caldelas o 12 de febreiro de 1969, é un avogado e político galego do PPdeG.

## Traxectoria
Licenciado en Dereito pola Universidade de Santiago de Compostela (1991). Especializado en Urbanismo, foi asesor xurídico de Xestur-Pontevedra (1998-2003). Fillo do entón alcalde Fidel Rodríguez Toubes, foi concelleiro do PPdeG en Ponte Caldelas a partir de 1995. Foi primeiro tenente de alcalde e concelleiro de Urbanismo dende 1999. En febreiro de 2002 asumiu a alcaldía en funcións tras sufrir o seu pai un derramo. Continuou á fronte do concello en funcións ata as eleccións municipais de 2003, nas cales encabezou a candidatura do PPdeG e foi elixido alcalde por maioría absoluta. Foi reelixido alcalde con maioría absoluta en 2007, sumando un concelleiro máis, asumindo ademais nese mandato a vicepresidencia primeira da FEGAMP. Volveu ser reelixido con maioría absoluta en 2011, sumando outro concelleiro máis. Nas municipais de 2015 perdeu a maioría absoluta, polo que abandonou a alcaldía tralo pacto entre os demais grupos que fixo rexedor ó socialista Andrés Díaz Sobral. En novembro de 2015 renunciou á súa acta de concelleiro tras ser nomeado xerente do Consorcio Galego de Igualdade e Benestar da Xunta de Galicia.

## Véxase tamén
### Outros artigos
*Eleccións municipais en Ponte Caldelas

### Ligazóns externas
*Ficha en galegos.info
Xosé Lois García

*O nome **Xosé Lois García** pode referirse a:
***Xosé Lois García Fernández**, escritor galego.
***Xosé Lois García Carballido**, político galego do PSdeG-PSOE.
Fernando Pérez Barreiro

**Fernando Pérez Barreiro**, nado en Viveiro o 22 de decembro de 1896 e finado en Ferrol o 19 de agosto 1968, foi un xornalista, escritor e político galego.

## Traxectoria 
miniatura|300px|Candidatura dereitista da provincia da Coruña para as eleccións de febreiro de 1936.
Cursou estudos da carreira eclesiástica, que non rematou, e licenciouse en Dereito na Universidade Central. Exerceu a avogacía e a docencia en Viveiro e trasladouse a Ferrol, onde se dedicou activamente á política. Foi presidente da Confederación Española de Derechas Autónomas (CEDA) local e impulsor do Sindicato Católico Agrario, inspirado polas ideas de Eugenio Vázquez Gundín. Foi presidente de Acción Popular e deputado a Cortes en 1936, pero foi anulada a súa elección pola Fronte Popular. Colaborou en *El Departamento* de Ferrol e dirixiu *Pro Neutralidad*, *La Sirena del Norte*, *La Voz de la Verdad*, *La Verdad* e *El Correo Gallego* (en dúas ocasións). Finou en Ferrol o 19 de agosto de 1968.

## Vida persoal 
Casou en 1926 con Matilde Nolla López e foi o pai do escritor e tradutor Fernando Pérez-Barreiro Nolla.

## Obras 
* *Pavesas de la hoguera*, 1912.
* *Andrómenas*, 1922.
* *Virgen y Mártir*, novela aparecida en *Heraldo de Vivero*.
* *El Digesto no indigesto. Anecdotario forense del humorismo galaico*, 1952 (serie de textos en castelán nos que os personaxes populares empregan o galego).
* *Ducia e pique de fábulas. Atiriño prá un fabulario gallego*, 1954.

## Notas 
## Véxase tamén 
### Ligazóns externas 
* Para ser e crear necesitas independencia  Conversa con Fernando Pérez-Barreiro Nolla
* Fernando Pérez Barreiro, de Cervo a la vida artística y política de Viveiro
División de Honra da LNFS 1996-97

A **tempada 1996-97 da División de Honra da LNFS** foi a 8ª edición da máxima competición ligueira do fútbol sala en España. O torneo comezou o 15 de setembro de 1996 e rematou o 21 de xuño de 1997 co derradeiro encontro da final, que deu como resultado o segundo título de liga na historia desta competición a prol do CLM Talavera.

A liga estivo composta por dúas partes, a tempada regular e as eliminatorias polo título. A tempada regular contou con 16 equipos que se enfrontaron todos entre si na casa e fora ó longo de 30 xornadas. Ó remate da tempada regular os 8 primeiros da táboa decidiron o título nas eliminatorias finais. As eliminatorias de cuartos de final e semifinais foron ó mellor de 3 encontros, mentres que a final foi ó mellor de 5 encontros.

## Tempada regular
**Pts** = Puntos; **Xog** = Encontros xogados; **G** = Encontros gañados; **E** = Encontros empatados; **P** = Encontros perdidos; **G+** = Goles a prol; **G-** = Goles encaixados; **Dif** = Diferenza de goles

|}

## Eliminatorias polo título
O **CLM Talavera** proclamouse campión desta edición 1996-97 da División de Honra da LNFS.
## Véxase tamén
### Ligazóns externas
* Páxina oficial da Liga Nacional de Fútbol Sala
Parque zoolóxico

miniatura|dereita|Entrada do zoolóxico de São Paulo.
Un **parque zoolóxico**, **xardín zoolóxico** ou **zoo** é unha instalación na que diferentes animais están expostos ó público no interior de recintos. Estas instalacións xogan un papel importante tanto na educación e conservación como no estudo do comportamento animal. Moitos zoolóxicos modernos esfórzanse por recrear os hábitats naturais dos animais para o seu benestar e para proporcionar unha experiencia máis auténtica aos visitantes. Porén, tamén se ten criticado algúns casos onde prima o rol como espectáculo sobre o benestar animal e a investigación.

## Historia 
A historia dos zoos comeza na antigüidade, cando os emperadores recibían animais exóticos como agasallos diplomáticos. No século XVI, *menageries* como a de Guillermo o Conquistador foron as predecesoras dos zoos modernos, acumulando unha variedade de especies.

No século XVIII, as coleccións privadas comezaron a abrirse ao público, marcando a transición para os 'xardíns zoolóxicos'. O Zoo de Londres, fundado en 1828, foi un dos primeiros establecidos exclusivamente para a investigación científica. En 1831, fundouse o Zoo de Dublín para o estudo médico de animais vivos e mortos. O primeiro zoo construído nos Estados Unidos foi o de Central Park en 1860, seguido polo Zoo de Filadelfia en 1874.

## Na Península Ibérica 
O primeiro zoolóxico da Península Ibérica, é xeralmente recoñecido que é o Parque Zoolóxico do Barcelona, comunmente chamado Zoo de Barcelona. Foi inaugurado en 1892 no parque da Ciutadella, que foi o sitio da Exposición Universal de 1888.

### Zoolóxicos en Galicia 
En Galicia pódense atopar os seguintes parques zoolóxicos:
* Vigozoo
* Marcelle Natureza
* Avifauna
O primeiro zoolóxico de Galicia foi o VigoZoo, inaugurado en 1970, e a súa orixe remóntase a unha colección zoolóxica que comezou en 1941.

## Notas 
## Véxase tamén 
### Outros artigos 
* Zoolóxico humano
Primeira División da LNFS 2011-12

A **tempada 2011-12 da Primeira División da LNFS** foi a 23ª edición da máxima competición ligueira do fútbol sala en España.

A liga estivo composta por dúas partes, a tempada regular e as eliminatorias polo título. A tempada regular contou con 16 equipos que se enfrontaron todos entre si na casa e fora ó longo de 30 xornadas. Ó remate da tempada regular os 8 primeiros da táboa loitaron polo título nas eliminatorias finais, rematando nas mans do FC Barcelona Alusport por 2º ano consecutivo.

## Tempada regular
*Actualizado o 15 de maio de 2012, tralo remate da liga regular. O Benicarló FC quedou fora da competición por razóns económicas.*

**Pts** = Puntos; **Xog** = Encontros xogados; **G** = Encontros gañados; **E** = Encontros empatados; **P** = Encontros perdidos; **G+** = Goles a prol; **G-** = Goles encaixados; **Dif** = Diferenza de goles

|}

A pesar das posicións acadadas polos equipos, ó remate da tempada producíronse algúns descensos de categoría por razóns económicas, como as de Carnicer Torrejón (7º na liga) e OID Talavera (11º na liga), que acompañaron a Benicarló FS e Reale Cartagena, descendidos polos resultados deportivos.

## Eliminatorias polo título
Os cuartos de final e as semifinais disputáronse ó mellor de 3 encontros, mentres que a final disputouse ó mellor de 5 encontros.
[350px|miniatura|dereita|Encontro [Autos Lobelle de Santiago Fútbol Sala|Lobelle Santiago - Azkar Lugo da 8ª xornada de liga.]]

* Actualizado o 26 de xuño de 2012.
O campión da LNFS foi o Barcelona Alusport, que así sumou o seu segundo título de liga, os dous consecutivos. Con esta vitoria na liga, o club acadou o póker de títulos na tempada 2011-12 despois de ter gañado tamén a UEFA Futsal Cup, a Copa de España e a Copa do Rei.

## Véxase tamén
### Ligazóns externas
* Clasificación da Liga Nacional de Fútbol Sala
Lino Rodríguez Ónega

[miniatura|Manifestación en [Santiago de Compostela na que axentes empurran a Lino Rodríguez, alcalde de Pol, na protesta polo canon de Sogama.]]
**Lino Rodríguez Ónega**, nado en San Martiño de Ferreiros (Pol) en 1952, é un político galego do PSdeG-PSOE.

## Traxectoria 
Nas eleccións municipais de 2007 encabezou a candidatura do PSdeG-PSOE á alcaldía de Pol e foi elixido alcalde co apoio do BNG. Nas municipais de 2011, 2015 e 2019 volveu ser elixido alcalde agora con maioría absoluta. Na lexislatura 2015-2019 foi deputado provincial na Deputación de Lugo, onde se ocupaba da área de Medio Rural.

## Véxase tamén 
### Outros artigos 
*Eleccións municipais en Pol

### Ligazóns externas 
*Entrevista en *El Progreso*.
Marcelle Natureza

[miniatura|Exemplar de [elán común do parque de Marcelle Natureza.]]
**Marcelle Natureza** é un parque zoolóxico localizado no municipio lucense de Outeiro de Rei que xurdiu como iniciativa dun particular que foi convertendo unha granxa de avestruces nun núcleo zoolóxico mediante a introdución paulatina de diferentes especies.

No parque pódense atopar especies da fauna autóctona, nas que destacarían o lobo ibérico, o xabarín e o oso pardo europeo; así coma especies exóticas coma bisontes, linces boreais, suricatas, avestruces, dromedarios, canguros, mapaches, capibaras ou armadillos entre outras.

## Especies 
En setembro de 2014 estas eran as especies existentes no parque (nome vulgar galego e nome científico entre parénteses):

### Mamíferos 
* Antílope negro da India (*Antílope cervicapra*)
* Bisonte americano (*Bison bison*)
* Asno común (*Equus asinus*)
* Asno africano (*Equus asinus*)
* Capuchino pardo ou caí pardo (*Cebus apella*)
* Cabra anana (*Capra aegagrus hircus*)
* Capibara (*Hydrochoerus hydrochaeris*)
* Cebra de Burchell (*Equus quagga burchellii*)
* Cervo do Canadá ou cervo wapiti (*Cervus elaphus canadiensis*)
* Cervo do padre David (*Elaphurus davidianus*)
* Chital ou cervo pintado (*Axis axis*)
* Dromedario (*Camelus dromedarius*)
* Elán común (*Taurotragus oryx*)
* Emú (*Dromaius novaehollandiae*)
* Gacela do Atlas (*Gazella cuvieri*)
* Gamo (*Dama dama*)
* Guanaco austral (*Lama guanicoe guanicoe*) 
* Iñacoso (*Kobus ellipsiprymnus*)
* Lémure de cara branca (*Eulemur albifrons*)
* Lince boreal (*Lynx lynx*)
* Llama (*Lama glama*)
* Lobo ibérico (*Canis lupus signatus*)
* Macaco cinomolgo ou macaco cangrexeiro (*Macaca fascicularis*)
* Muflón (*Ovis musimon*)
* Oso pardo (*Ursus arctos*)
* Poni farabella (*Equus caballus*)
* Porco espiño (*Hystrix cristata*)
* Raposa ou golpe (*Vulpes vulpes*)
* Reno (*Rangifer tarandus*)
* Sitatunga (*Tragelaphus spekii*)
* Suricata (*Suricata suricatta*)
* Ualabí de Bennett, ualabí de pescozo vermello (*Macropus rufogriseus*)
* Xabaril ou porco bravo (*Sus scrofa*)
* Xeneta (*Genetta genetta*)

### Aves 
* Pavón (*Pavo cristatus*)
* Marabú africano (*Leptoptilos crumeniferus*) 
* Pato de Carolina (*Aix sponsa*) 
* Lavanco (*Anas platyrhynchos*)
* Ganso doméstico (*Anser anser*)
* Avestruz (*Struthio camelus*)
* Cisne branco (*Cygnus olor*)
* Bufo real (*Bubo bubo*)
* Ñandú (*Rhea americana*)

### Réptiles 
* Pitón verde arborícola (*Morelia viridis`*)
* Tartaruga de esporón xigante (*Geochelone sulcata*)
* Tartaruga leopardo (*Geochelone pardalis*)
* Iguana verde ou iguana común (*Iguana iguana*)

## Notas 
## Véxase tamén 
### Outros artigos
*Parques zoolóxicos de Galicia

### Ligazóns externas 
* MarcelleNatureza.com .
Club Voleibol Córdoba

[miniatura|dereita|O Cajasur no [2005.]]

O **Club Voleibol Córdoba** é un equipo de voleibol da cidade de Córdoba (España) fundado en setembro de 1997. Na tempada 2003-04 conseguiu o ascenso á máxima categoría do voleibol feminino español, a Superliga feminina. Compite patrocinado por **Cajasur**. Tras dúas tempadas na máxima categoría, o equipo descendeu á segunda categoría, a Superliga 2, en marzo do 2006, xunto a outro representante andaluz, o Universidad de Granada.

## Véxase tamén 
### Ligazóns externas 
* Sitio web oficial do club
Emblema de Israel

O **emblema de Israel** está representado en campo de azur, por unha menorá rodeada por dúas póla de oliveira, unha a cada lado, e a palabra *Israel* escrita en lingua hebrea (ישראל) debaixo dela.

## Historia 
Ao crearse o Estado de Israel en 1948, precisaba dun emblema oficial para demostrar a súa soberanía ante comunidade de estados. O emblema oficial foi aprobado nove meses despois, o 10 de febreiro de 1949, e dende entón aparece en documentos oficiais, a nivel presidencial e nos edificios públicos de Israel.

Durante o proceso de deseño do emblema, moitas das propostas incluíron os símbolos que se consideraron apropiados para representar ao pobo xudeu. Para evitar a imitación de emblemas de países europeos e crear un único, buscáronse antigos símbolos visuais de épocas de soberanía xudía en Eretz Israel. Mentres que a bandeira foi creada na diáspora, o emblema foi deseñado xa en Israel. O emblema tiña que incorporar elementos de significado simbólico. O proceso de deseño foi longo, xa que o carácter de emblema debía conter tanto os valores relixiosos e rituais, como as normas seculares e de soberanía.

Foi entón que o Consello Provisional do Estado anunciou un concurso para deseñar o emblema do Estado. Finalmente, o deseño escollido baséase na proposta presentada por Gabriel e Maxim Shamir, con elementos inspirados noutras propostas, como a de Oteh Walisch, a de W. Struski e Itamar David e a de Yerachmiel Schechter.

## Simbolismo 
A menorá é un símbolo do xudaísmo dende hai 3.000 anos, xa que figuraba no antigo Templo de Xerusalén, e representado no escudo baseándose nun relevo que figura no Arco de Tito. En canto ás pólas de oliveira, simbolizan a paz.

## Versións 

File:Emblem_of_Israel_alternative.svg|Usado nos sitios web oficiais do Goberno
File:Emblem_of_Israel_alternative_gold.svg|Usado na web oficial do Primeiro Ministro
File:Emblem_of_Israel_alternative_blue-gold.svg|Usado na web do Knesset
File:Emblem_of_Israel_dark_blue_border.svg|Usado na web da Corte Suprema
File:Emblem_of_Israel_dark_blue_full.svg|Usado na web da Corte Suprema

File:Presidential Standard (Israel).svg|Emblema e estandarte do Presidente
File:Mossad seal.svg|O selo do Mossad usa a menorá do escudo

## Véxase tamén 
### Outros artigos 
* Israel
* Bandeira de Israel
Isaac Maceiras

**Isaac Ventura Maceiras Rivas**, nado na Pobra do Caramiñal o 7 de decembro de 1949, é un político galego do PPdeG.

## Traxectoria 
Estudou no Pósito da Pobra ata o bacharelato, e rematou a súa formación en Vigo. Foi comercial en La Onza de Oro e Galicia Calidade. En 1979 foi elixido concelleiro na Pobra do Caramiñal pola UCD, sendo tenente de alcalde de Segundo Durán. En 1995 volveu á política encabezando a candidatura do PPdeG, quedando un concelleiro por detrás do PSdeG e pasou a liderala oposición. Nas eleccións municipais de 1999 encabezou novamente a candidatura do PPdeG á alcaldía da Pobra do Caramiñal e nesta ocasión foi elixido alcalde con maioría absoluta. Nas seguintes eleccións de 2003, 2007 e 2011 foi reelixido alcalde con maioría absoluta. En outubro de 2014 anunciou que non se presentaría á reelección no 2015, polo que en xuño dese ano abandonou a alcaldía.

## Notas 
## Véxase tamén 
### Outros artigos 
*Eleccións municipais na Pobra do Caramiñal

### Ligazóns externas 
*blog de Isaac Maceiras
*Entrevista  en *El Correo Gallego*
Club Voleibol Cuesta Piedra

O **Club Voleibol Cuesta Piedra** é un equipo de voleibol da cidade de Santa Cruz de Tenerife fundado en 1986. O seu primeiro equipo participa baixo o nome de **C.Piedra Santa Cruz** na Superliga, a máxima categoría do voleibol feminino español.
## Historia 
O club naceu arredor das Escolas Municipais de Santa Cruz de Tenerife. En 1989, o seu primeiro equipo conseguiu por primeira vez o ascenso á División de Honra feminina. En 1995 viuse obrigado a retirarse a categorías inferiores por problemas económicos. En 1998 ascendeu á Liga FEV, e no 2008 á Superliga 2. Os problemas económicos, neste caso doutros equipos, permitíronlle acadar a máxima categoría no 2009 e evitar novamente o descenso para a tempada 2010-11.

No seu primeiro ano na Superliga participou baixo o nome de **Trayssesa Santa Cruz**, e nesta nova tempada o club participará baixo o patrocinio da cidade de Santa Cruz de Tenerife.

## Véxase tamén 
### Ligazóns externas 
* Sitio web oficial do club
Göran Therborn

**Göran Therborn**, nado o 23 de setembro de 1941 en Kalmar (Suecia), é un sociólogo marxista.

## Traxectoria 
Formado na Universidade de Lund (Suecia), é profesor da Universidade de Cambridge, ten publicado varias obras sobre a dominación dunha clase sobre outra a través das estruturas estatais, así como diversos artigos na *New Left Review*.

## Pensamento 
O Estado expresa un determinado conxunto de relacións de clase tanto na súa organización administrativa como na súa forma de representación gobernamental. O Estado manifesta as relacións sociais e contribúe a súa reprodución. A mecánica da reprodución está constituída por mecanismos económicos, políticos e ideolóxicos, como poden ser a coacción económica, a violencia e a excomuñón ideolóxica. Existen ademais nesa dirección formatos de representación como as institucións e os partidos e procesos de mediación que non se reducen á represión e entre os que cabe mencionar a cooptación, a través da lexitimación ideolóxica ou a configuración de obxectivos atractivos como o pleno emprego e o desenvolvemento económico.

Therborn afástase de Lenin pois non comparte que o Estado socialista sexa a sociedade comunista sen clases. Na sociedade socialista o proletariado segue subordinado aos coñecementos burocráticos e tecnolóxicos que son necesarios para a defensa contra o inimigo burgués do interior e do exterior. Isto esixe unha organización de cadros no Estado e na economía que pode chegar a bloquear a chegada do comunismo e da igualdade e a democracia reais. Así reprodúcese a distinción entre cadros e traballadores, entre vangarda e masas. Esta é a causa do avellentamento dos países socialistas que están avocados ao desxeo ou ao estoupido. De todos maneiras, para Therborn a superación do capitalismo era irreversible.

## Obras 
* *The Ideology of Power e the Power of Ideology*
* *From Marxim to Postmarxim*
* *What does the ruling class do when it rules*
* *The Killing Fields of Inequality* (2013)
O Ensino

***O Ensino*** foi unha revista de pedagoxía e lingüística editada en Ourense entre 1980 e 1986. Tivo un ámbito galego, unha periodicidade irregular e publicáronse en total 29 números.

Estaba editada por Promocións Culturais Galegas e promovida pola Asociación Socio-Pedagóxica Galega. Estaba escrita integramente en galego e contou con bloques temáticos dedicados á lingua, pedagoxía, didáctica, sociolingüística, literatura e historia, que respondían ás posicións do profesorado de esquerdas, próximo ó nacionalismo.

Entre os colaboradores habituais cómpre destacar a Valentín Paz Andrade, Francisco Rodríguez, Manuel María, Pepe Barro ou Xaquín Marín.

A partir de 1984 continuou publicándose baixo a dirección da Associaçom Sócio-Pedagógica Galaico-Portuguesa, fracción escindida da AS-PG, e ampliou a difusión a Portugal e o Brasil.

## Véxase tamén 
### Bibliografía 
* *Gran Enciclopedia Galega*, Silverio Cañada, Lugo 2003.
Max Josef Metzger

[miniatura|Placa en memoria de Josef Metzger en [Berlin-Wedding.]]
**Max Josef Metzger** nado en Schopfheim (Estado de Baden) o 3 de febreiro de 1887 e finado en Brandenburg an der Havel o 17 de abril de 1944 foi un sacerdote pacifista católico alemán, executado polo nazismo.

## Traxectoria 
Ordenado como sacerdote en 1911, a súa experiencia como capelán de división na primeira guerra mundial converteuno nun pacifista convencido. Isto levouno a organizar un movemento pacifista de inspiración católica que tivo escaso eco nun momento de exaltación prebélica nas capas católicas medias dos países europeos. Fundou tamén a irmandade *Una Sancta*, pioneira no traballo pola unidade das Igrexas que encontrou acedas oposicións no catolicismo preconciliar. É finalmente o fundador da Sociedade de Cristo Rei da Cruz Branca, fomentadora dunha espiritualidade baseada na oración, o espírito eclesiástico universalista e o amor ao inimigo. A súa actividade e ideas estaban en expresa contradición co nacionalsocialismo o que provocou que fora detido en varias ocasións. Un memorando pacifista foi interceptado pola Gestapo, o que foi ocasión para detelo, torturalo e finalmente executalo mediante a súa decapitación na guillotina. Foi encontrado culpable de traizón ao Estado e encubrimento do inimigo por un Tribunal presidido por Roland Freisler.

Está en marcha o proceso de beatificación.
Triosa

[150px|miniatura|O D-[gliceraldehido é unha aldotriosa.]]
[miniatura|dereita|150 px|O L-[gliceraldehido é o enantiómero da forma D.]]
[150px|miniatura|A [dihidroxiacetona é unha cetotriosa.]]

As **triosas** son monosacáridos de tres átomos de carbono. Segundo a definición tradicional, son os glícidos ou carbohidratos de menor tamaño (pero actualmente fálase tamén de diosas de 2 carbonos). Só existen tres triosas e dúas delas son enantiómeros: L-gliceraldehido, e D-gliceraldehido, e a dihidroxiacetona.

O gliceraldehido é unha aldosa porque leva o seu carbonilo (C=O) no extremo da molécula formando un grupo aldehido. O seu carbono 2 é asimétrico, polo que o OH pode estar orientado á esquerda ou á dereita, orixinando os seus dous isómeros D e L. De feito, as series de isómeros D e L dos monosacáridos determínanse por comparación da orientación do OH do seu último carbono asimétrico coa posición do OH do gliceraldehido.

A dihidroxiacetona carece de carbonos asimétricos, polo que non ten isómeros D e L. É unha cetosa, xa que leva o carbonilo (C=O) nun carbono interior da molécula, o 2, formando un grupo cetona. Ademais do seu papel metabólico, tamén se usa na industria cosmética dos bronceadores.

As triosas e os seus derivados fosfatados son moléculas importantes no metabolismo. Interveñen na glicólise, xa que a frutosa-1,6-difosfato (hexosa) rompe encimaticamente orixinando gliceraldehido-3-fosfato e dihidroxiacetona-fosfato . Un encima isomerase, chamado triosa-fosfato isomerase, pode transformalos un no outro, e na glicólise a dihidroxiacetona-fosfato isomerízase a gliceraldehido-3-fosfato. No ciclo de Calvin da fase escura da fotosíntese orixínanse tamén triosas, que dan lugar á glicosa que sae do ciclo como produción neta de azucre, e á vez serven para rexenerar a ribulosa-1,5-bifosfato, que pode iniciar un novo ciclo.

## Notas 
## Véxase tamén 
* Diosa
* Tetrosa
* Pentosa
* Hexosa
* Heptosa
Diosa

miniatura|dereita|O glicolaldehido é a única diosa existente.
Unha **diosa** (di-osa) é un monosacárido composto por dous átomos de carbono. En realidade, a fórmula xeral dun monosacárido non modificado é (C·H2O)n, onde ***n*** debe ter un valor de **3** ou máis, polo que os monosacáridos máis pequenos serían as triosas, e as diosas non se axustarían estritamente á definición formal de monosacárido. Aínda así, as diosas son xeralmente aceptadas como os azucres máis simples, xa que se poden describir coa fórmula (C·H2O)2 e levan un grupo aldehido e un grupo OH.

Só é posible unha forma de diosa, o glicolaldehido (ou 2-hidroxietanal ou 2-hidroxiacetaldehido), coa fórmula CHO-CH2OH, que é unha **aldodiosa**, xa que, ao posuír só dous carbonos, non é posible a formación de **cetodiosas**.

## Véxase tamén 
### Outros artigos 
* Triosa.
* Tetrosa.
* Pentosa.
* Hexosa.
* Heptosa.
Tetrosa

As **tetrosas** son monosacáridos de 4 átomos de carbono. Existen seis tetrosas, que son a eritrosa, treosa e eritrulosa, que poden aparecer cada unha nas súas formas enantiómeras D e L; na natureza as formas comúns son as D.

A eritrosa e a treosa son azucres aldosas, xa que levan o grupo aldehido no extremo da molécula, polo que son aldotetrosas. Posúen dous carbonos asimétricos, o 2 e o 3.

A eritrulosa é un azucre cetosa, xa que posúe un grupo cetona no carbono 2, polo que é unha cetotetrosa.

File:DErythrose Fischer.svg | D-Eritrosa
File:DThreose Fischer.svg | D-Treosa
File:DErythrulose Fischer.svg | D-Eritrulosa

O derivado da eritrosa, a eritrosa-4-fosfato intervén na ruta da pentosa fosfato, ciclo de Calvin e na ruta de síntese dos aminoácidos fenilalanina e tirosina. A eritrulosa ten un uso cosmético como produto bronceador. A treosa forma parte do raro ácido nucleico de treosa.

## Notas 
## Véxase tamén 
* Diosa
* Triosa
* Pentosa
* Hexosa
* Heptosa
Baida

**Al-Baida** (en  *"Al-Bayḑā*) é a cuarta cidade máis grande de Libia, e as principais cidades de Al Jabal al Akhdar. Tamén é a sede da Universidade Omar Al-Mukhtar.

## Notas
Glicolaldehido

miniatura|dereita|Estrutura química do glicolaldehido.
O **glicolaldehido** (HOCH2-CH=O), tamén chamado 2-hidroxiacetaldehido ou 2-hidroxietanal, é a menor molécula posible que conteña á vez un grupo aldehido e un grupo hidroxilo (OH). Considérase unha diosa, a única posible, é dicir un monosacárido de dous átomos de carbono, aínda que as diosas non cumpren estritamente a definición de monosacárido.

## Formación 
O glicolaldehido é un intermediario na reacción formosa (formosa é a contracción de *form*aldehido e ald*osa*), que consiste na formación de azucres a partir de aldehidos.

O glicolaldehido pode formarse a partir de diversos precursores, incluíndo o aminoácido glicina.

Pode tamén formarse a partir da frutosa-6-fosfato por acción do encima transcetolase nunha variante da ruta da glicólise, chamada ruta da pentosa fosfato. Na reacción a frutosa-6-fosfato escíndese en eritrosa-4-fosfato e glicolaldehido (o cal está formado polos carbonos 1 e 2 da frutosa-6-fosfato). O glicolaldehido é transferido polo coencima pirofosfato de tiamina (especializado na transferencia de grupos aldehido) na ruta da pentosa fosfato ; o glicolaldehido permanece unido ao pirofosfato de tiamina no encima, formando o chamado glicolaldehido activo .

No metabolismo da urea pode formarse glicolaldehido. Dúas moléculas de glicolaldehido poden condensar para formar eritrosa-4-fosfato, que ingresa na vía da pentosa fosfato.

## O glicolaldehido no espazo 
Detectouse a presenza de glicolaldehido no espazo interestelar. Foi identificada a molécula nunha nube xigante de gas e po situada preto do centro da nosa galaxia, a Vía Láctea, e máis recentemente nunha rexión onde se están formando estrelas , o que indica que as reaccións químicas que teñen lugar no espazo orixinan moléculas orgánicas. O glicolaldehido podería ser unha molécula importante na orixe da vida, xa que pode orixinar ribosa, o azucre do ARN, ao reaccionar coa acroleína .

## Notas 
## Véxase tamén 
### Outros artigos 
* Diosa
* Triosa
Dierks Bentley

miniatura|dereita|220px|Bentley en abril de 2010.
**Dierks Bentley**, nado o 20 de novembro de 1975 en Phoenix (Arizona) é un cantante de música country.

## Traxectoria 
En 2003 o seu primeiro álbum *Dierks Bentley* foi certificado disco de platino e o sinxelo dese traballo *What was I thinking* acadou o número un nas listas country estadounidenses. Dous anos máis tarde acadou un novo disco de platino con *Modern Day Drifter* así como dous novos sinxelos números un *Settle for Slow Down* e *Come a Little Closer*. Nese ano acadou o premio da CMA ao mellor artista xove e foi convidado a entrar na *Grand Ole Opry*, sendo o cantante máis novo da mesma tras Carrie Underwood e Josh Turner.

En 2006 colocou dous novos sinxelos de número un: *Every Mile a Memory* e *Free and Easy (Down the Road I Go*). En 2009 volveu acadar dous números un con *Feel that Fire* e *Sideways*

En 2011 *Am I the Only One*, primicia dun novo álbum por aparecer, acadou xa o número un.

## Álbums 
* ''Don't Leave Me in Love* (2001)
* *Dierks Bentley* (2003)
* *Modern Day Drifter* (2005)
* *Long Trip Alone* (2006)
* *Greatest Hits/Every Mile a Memory 2003–2008* (2008)
* *Feel That Fire* (2009)
* *Up on the Ridge* (2010)
* *Home* (2012)
* *Black* (2016)
* *The Mountain* (2018)
* *Gravel & Gold* (2023)
* *Broken Branches'' (2025)

## Véxase tamén 
### Ligazóns externas 
Páxina web oficial
Para mal o para bien

***Para mal o para bien*** é o sétimo álbum de estudio do músico de rock español Rosendo Mercado. Publicouse en 1994 polo selo DRO.

## Lista de cancións
## Músicos
*Rosendo Mercado: Guitarra, voz.
*Miguel Jiménez: Batería, percusión.
*Rafa J. Vegas: Baixo.
*Gustavo di Nobile: Teclados, programación.
*José A. Gómez: Solo de guitarra en "A la sombra de una mentira".
*Carlos Soto: Frauta en "Hasta de perfil".
*Alberto García: Violín en "Hasta de perfil".
*Los Dalton Labad: Coros en "Como estatuas de sal".

## Véxase tamén 
### Ligazóns externas 
*Páxina oficial de Rosendo Mercado 
*Letras do disco en rockmusic.org
Celestino Torres

**Celestino Torres Rodríguez**, nado na Pobra do Brollón en 1921 e finado na Coruña o 16 de agosto de 2005, foi un empresario e político galego.

## Traxectoria 
Empresario do sector da madeira, foi vocal do Consello Económico Sindical de Galicia e do Consello Provincial de Empresarios. Nas primeiras eleccións democráticas foi elixido alcalde de Monforte de Lemos por UCD. Foi un dos fundadores de Coalición Galega en 1983. Nas municipais de 1983 volveu ser elixido alcalde por Coalición Galega cunha ampla maioría absoluta. En 1985 renunciou á alcaldía por ser elixido deputado do Parlamento de Galicia. Nas municipais de 1987 volveu ser elixido alcalde de Monforte de Lemos pola Coalición Progresista Galega, o mesmo que nas municipais de 1991 encabezando a Converxencia Nacionalista Galega, renunciando outra vez en setembro de 1993 por ser elixido de novo deputado no Parlamento de Galicia, agora como independente dentro do grupo socialista. Nas municipais de 1999 encabezou a candidatura da CNG para tentar recupera-la alcaldía de Monforte que o seu partido perdera en 1995 en favor do PPdeG, conseguindo un lixeiro avance pero sen lograr recupera-la alcaldía. Nas municipais de 2003 foi o número 2 de  Iniciativa Galega (INGA), formación creada pola CNG e outras formacións independentes da provincia lucense, e foi elixido concelleiro, apoiando ao goberno do BNG e PSdeG encabezado polo nacionalista Severino Rodríguez Díaz, pese a que o PPdeG lle ofreceu a alcaldía á candidata de INGA e contaba co apoio da outra concelleira electa pola formación. Mantívose como concelleiro ata o seu falecemento o 16 de agosto de 2005.

Foi nomeado fillo adoptivo de Monforte.

## Notas
## Véxase tamén 
### Outros artigos 
* Eleccións municipais en Monforte de Lemos

### Ligazóns externas 
* Ficha en galegos.info
*
Reino de Libia

O **Reino de Libia** (en  árabe: **المملكة الليبية**, literalmente, o Reino Libio) chamado nun principio o **Reino Unido de Libia** foi un estado creado tras a independencia de Libia o 24 de decembro de 1951 e disolto tras o golpe de Estado dirixido por Muammar al-Gaddafi o 1 de setembro de 1969, coa derrogación do Rei Idris de Libia establecéndose así a República Árabe Libia.

## Historia 
miniatura|esquerda|As 3 provincias provincias libias(1963).
Trala derrota italiana na segunda guerra mundial, o goberno italiano entregou Libia as Nacións Unidas que repartiron o territorio, Fezzan para Francia e Cirenaica e Tripolitania para o Reino Unido. O 21 de novembro de 1949 a Asemblea Xeral aprobou unha resolución das Nacións Unidas que indicaba que Libia había de ser un estado independente antes de 1952 e así o 24 de decembro de 1951 Libia estableceuse como unha monarquía constitucional co rei Idris como monarca.

Idris as-Senussi, o emir de Tripolitania e Cirenaica e líder da orde Senussi, foi o representante de Libia nas negociacións da ONU, e o 24 de decembro de 1951 declarou a independencia de Libia xunto cos representantes das tres provincias formando unha unión á que chamaron *Reino Unido de Libia* ofrecéndose Idris as-Senussi como monarca. Conforme a Constitución o novo país tiña un goberno federal con tres estados autónomos membros, A Cirenaica, Tripolitania e Fezza. O reino tiña dúas capitais Trípoli e Bengasi. Dous anos despois da súa independencia, o Reino de Libia uniuse á Liga Árabe.

Tras obter á independencia. Libia enfrontouse a unha serie de problemas, no país non había escolas e o número de graduados universitarios era moi baixo. Así mesmo, no país só había tres avogados e nin un só médico, enxeñeiro, topógrafo ou farmacéutico libio no reino. Estimase tamén que só 250.000 libios sabían ler e escribir. Por mor disto, o Reino Unido presentou unha serie de funcionarios para o persoal do goberno.

En abril de 1955, comezaron as exploracións de petróleo sendo os primeiros campos descubertos en 1959. As primeiras exportacións comezaron en 1963.

O 25 de abril de 1963 o sistema federal libio foi abolido e de acordo con isto o nome do país foi cambiado a *Reino de Libia* para reflectir os cambios constitucionais.

A monarquía libia chegou ó seu fin o 1 de setembro de 1969 cando un grupo de militares liderados por Muammar al-Gaddafi organizaron un golpe de Estado contra o Rei Idris mentres este estaba en Turquía. Os revolucionarios detiven ó Xefe do Estado Maior do Exército e cabeza da seguridade no. Tras recibir as noticias do golpe, o rei non outorgoulle importancia mentres que o herdeiro anunciaba o seu apoio ó novo réxime.

O rei Idris abdicou o 4 de agosto de 1969, facéndose efectiva a súa renuncia o 2 de setembro en favor do príncipe herdeiro, que fora nomeado rexente tras a partida do rei a Turquía. Tras o derrocamento da monarquía, o país foi renomeado *República Árabe Libia*.

## Notas
73ª edición dos Óscar

A **73ª entrega dos premios Óscar** tivo lugar o día 25 de marzo de 2001 no Shrine Auditorium e Expo Center dos Ánxeles (California).

## Presentadores de premios 
* Steve Martin, mestre de cerimonias.
* John Travolta, *In Memoriam*.
* Michael Douglas: mellor filme
* Tom Cruise: mellor director
* Kevin Spacey: mellor actriz
* Hilary Swank: mellor actor
* Nicolas Cage: mellor actriz secundaria
* Angelina Jolie: mellor actor secundario
* Tom Hanks: mellor guión orixinal
* Arthur C. Clarke (vía satélite) e Tom Hanks (no escenario): mellor guión adaptado
* Juliette Binoche e Jack Valenti: mellor filme en lingua non inglesa
* Goldie Hawn: mellor banda sonora
* Jennifer Lopez: mellor canción
* Julia Roberts: mellor fotografía
* Penélope Cruz: mellor vestiario
* Catherine Zeta-Jones: mellor dirección artística
* Russell Crowe: mellor montaxe
* Kate Hudson: mellor maquillaxe
* Mike Myers: mellor son e mellor edición de son
* Chow Yun-fat e Michelle Yeoh: mellores efectos especiais
* Samuel L. Jackson: mellor documental e mellor curtametraxe documental
* Ben Stiller: mellor curtametraxe animada e mellor curtametraxe de acción en vivo

## Premios e candidaturas 
[miniatura|right|150px|[Steven Soderbergh, mellor director]]
[miniatura|right|150px|[Russell Crowe, mellor actor]]
[miniatura|right|150px|[Julia Roberts, mellor actriz]]
[miniatura|right|150px|[Benicio del Toro, mellor actor secundario]]
[miniatura|right|150px|[Marcia Gay Harden, mellor actriz secundaria]]
[miniatura|right|150px|[Stephen Gaghan, mellor guión adaptado]]
[miniatura|right|150px|[Ang Lee, director do mellor filme en lingua non inglesa]]
[miniatura|right|150px|[Florian Gallenberger, mellor curtametraxe de acción en vivo]]
[miniatura|right|150px|[Bob Dylan, mellor canción]]
[miniatura|right|150px|[Rick Baker, mellor maquillaxe]]
[miniatura|right|150px|[Stephen Mirrione, mellor montaxe]]
Os gañadores son os que aparecen en primeiro lugar e destacados en **letra grosa**.

### Oscar Honorífico 
* Jack Cardiff
* Ernest Lehman

## Resumo de premios e candidaturas 
## In Memoriam 
Como cada ano, recórdanse ás persoas falecidas durante o ano: Charles Gray, Richard Coiller, Wally Rose (dobre), Helen Martin, Claire Trevor, Lewis Allen (director), Douglas Fairbanks Jr., David Bretherton (editor), Julie London, Paul Bartel, John Gielgud, David Tomlinson, Walter Matthau, Max Showalter, Alec Guinness, Loretta Young, Harold Nicholas, Robert Swink, Toru Tanaka, Jack Nitzche (compositor), Beah Richards, Ann Doran, Richard Mulligan, Richard Farnsworth, Sam O'Steen (editor), Gwen Verdon, Ring Lardner Jr. (escritor), Francis Lederer, Nancy Marchand, George Wells (guionista), Werner Klemnperer, Richard Hazard (director de orquestra), James Card (preservacionista de películas), Nils Poppe, Billy Barty, Jason Robards, Ray Walston, Jacques Marin, Howard W. Koch (produtor) e Stanley Kramer (director).
Rafinosa

A **rafinosa** ou melitosa é un trisacárido composto por galactosa, frutosa, e glicosa . Pode encontrarse en feixóns, repolo, col de Bruxelas, brócoli, espárragos, e outras hortalizas e cereais. A rafinosa pode ser hidrolizada a D-galactosa e sacarosa polo encima α-galactosidase (α-GAL), un encima que non se atopa no tracto dixestivo humano. A α-GAL tamén hidroliza outros α-galactósidos como a estaquiosa, e a verbascosa. O encima non rompe enlaces O-glicosídicos β .

A familia dos oligosacáridos da rafinosa son alfa-galactosil derivados da sacarosa (sacarosa unida a galactosa), e os máis comúns deles son o trisacárido rafinosa, o tetrasacárido estaquiosa, e o pentasacárido verbascosa. Estes oligosacáridos están moi estendidos no reino das plantas, poden atoparse en numerosas familias, e entre os carbohidratos solubles máis abundantes só estarían por detrás da sacrosa. Nas plantas poderían servir de protección contra o estrés oxidativo .

Os humanos e outros animais non ruminantes, como os porcos e polos, non posúen o encima α-GAL que degrada esta familia de oligosacáridos, polo que pasan polo tubo dixestivo sen dixerir, e chegan á metade final do intestino, onde son fermentados polas flora bacteriana intestinal, producindo moitos gases. As bacterias si teñen o encima α-GAL e producen nas súas fermentacións moito dióxido de carbono, metano, e/ou hidróxeno, orixinando a flatulencia típica despois da inxestión de feixóns e outros vexetais que conteñen estes azucres. O encima α-GAL é un compoñente de produtos que axudan á dixestión como certos suplementos dietéticos  ou pode utilizarse para o tratamento previo de certos alimentos .

Diversos procedementos de criopreservación utilizan a rafinosa para proporcionar hipertonicidade para facilitar a deshidratación antes do conxelado . A rafinosa e a sacarosa utilízanse como substancias básicas para a produción do edulcorante sucralosa.

## Biosíntese 
A biosíntese da rafinosa nas plantas realízase pola adición de galactosa á sacarosa , funcionando como doante das galactosas o galactinol (L-1-O-α-D-galactopiranosil-mio-inositol), e orixinándose rafinosa e mio-inositol:

Sacarosa + Galactinol → Rafinosa + mio-Inositol.

Esta reacción está catalizada pola mio-inositol galactosil transferase. A galactosa enlázase á sacarosa por enlace glicosídico α-1,6, e o resultado final é a formación do O-D-Galactopiranosil-(1α→6)-O-D-Glicopiranosil-(1α→2β)-O-D-Frutofuranósido, que é a rafinosa.

## Notas 
## Véxase tamén 
### Outros artigos 
* Estaquiosa.